**OLIVER I NADA**

Bio jednom medvjedić Oliver. Živio je sa starijim roditeljima i dobivao manje hrane od ostalih mladunaca jer mu roditelji nisu imali snage uloviti više. Nedostatak prehrane nije mu otežavao život koliko mu je otežavalo što je rođen s bijelim krznom. Smeđi medvjedići iz njegove skupine bili su vrlo okrutni prema njemu. Nisu se htjeli družiti zbog njegova niska rasta i slabašna razvoja, ali i zbog boje njegova krzna. Bio je usmjeren samo na svoje roditelje. Oliver je silno patio zbog toga, trudio se uklopiti i naučiti loviti, ali mu i to nije išlo. U jednom danu uspio bi uloviti samo miša i ribu.

Prolazile su godine, a Oliver je i dalje ovisio o starim roditeljima. Jedne zime, medvjede je iz hibernacije probudila glasna lovačka pucnjava u obližnjem selu. Žeđ ih je potjerala do jezera. Stigavši do jezera, ugledali su lisicu koja se koprcala u ledenoj jezerskoj vodi. Nitko se, osim Olivera, na lisicu nije obazirao. Nije ju mogao tamo ostaviti! Polako je došao do sredine jezera, gdje se lisica grčevito borila s vodom, i izvukao je na suho. Lisica mu se zahvalno obrati: „Moje ime je Nada, hvala ti što si me spasio, a zbog tvoje plemenitosti i hrabrosti od sada će ti sve ići za rukom i više nikada nećeš biti gladan!“ Izgovorivši to, ona pobjegne. Začuđen se vratio u svoj brlog i ponovno zaspao.

Probudivši iz zimskog sna, već je s prvim lovom shvatio da je krenulo na bolje. Ulovio je više od drugih medvjeda i ugodno iznenadio roditelje. Tako je bilo i ostalih dana, a medvjedi su ga počeli prihvaćati i uvažavati kao sebi ravna. Napokon se uklopio! Ubrzo je pronašao i partnericu. Nakon nekoliko godina, dobio je smeđe-bijelo mladunče koje je imalo boju krzna i oca i majke. Na dan rođenja svog mladunca, ugledao je mističnu Nadu. Poželjela je sve najbolje njegovu potomku i nestala. Mladunac je sretno rastao, bio je najsnažniji u skupini, a Oliveru je život lagodno i sretno tekao. Pomagao je starijima, slabijima, gladnima…dobio je unuke pa praunuke…postigao je sve željeno u životu.

Na samrti je ponovno vidio mističnu Nadu koja nije imala ni jednu boru ili ožiljak od starosti. Izgledala je ista kao kada ju je prvi put ugledao. Nada mu tada reče: „Sretno ti bilo na tvom novom putu!“ I ponovno nestade u daljini.

Oliver je oko sebe ugledao prekrasan proplanak, medvjede sa žutim i smeđim pjegama… Zatim je spazio Nadu. Upitao ju je gdje se nalazi, a ona mu veselo odgovori da se nalazi na mjestu za medvjede velika i dobra srca poput njegova. Kao svaki put, Nada pobjegne. Oliver je nastavio uživati u dobroti i suosjećanju ostalih medvjeda…nastavio je uživati u vječnosti, a Nada?

Nada je nastavila tražiti životinje dobra srca i pomagati im na putu za vječnost.

**Marija Tojagić, 5. B**